ভুয়ো ভোটার কার্ড মামলায় রিপোর্ট তলব হাইকোর্টের!

ওয়েব ডেস্ক : কাকদ্বীপ মহকুমায় ভুয়ো ভোটার কার্ড (Fake Voter Crad) তৈরির অভিযোগে নড়েচড়ে বসেছে কলকাতা হাইকোর্ট (Calcutta High Court)। অভিযোগ, দক্ষিণ ২৪ পরগনার পাঠানখালী গ্রাম পঞ্চায়েত থেকে জাল জন্ম ও মৃত্যুর শংসাপত্র তৈরি করে ভোটার তালিকায় নাম তোলা হয়েছে। এ বিষয়ে নির্বাচন কমিশনের (Election Commission) কাছ থেকে রিপোর্ট তলব করেছেন বিচারপতি অমৃতা সিনহা। আগামী ২০ সেপ্টেম্বরের মধ্যে বিস্তারিত রিপোর্ট জমা দিতে হবে কমিশনকে, এমনই নির্দেশ দিয়েছে আদালত।

হাইকোর্টে মামলার শুনানিতে বরখাস্ত হওয়া কাকদ্বীপের অ্যাসিস্ট্যান্ট সিস্টেম ম্যানেজারের পক্ষের আইনজীবী অভিযোগ করেন, পাঠানখালী পঞ্চায়েতে ৩৫৫৮টি জন্মের শংসাপত্র এবং ৫৫৮টি মৃত্যুর শংসাপত্র জালিয়াতির মাধ্যমে অনলাইনে তৈরি হয়েছে। এমনকি বাংলাদেশ (Bangladesh) ও পাকিস্তানের (Pakistan) নাগরিকদেরও বেআইনিভাবে শংসাপত্র দিয়ে নাগরিকত্ব দেওয়ার চেষ্টা করা হয়েছে বলে দাবি।

অন্যদিকে, নির্বাচন কমিশনের (Election Commission) আইনজীবী আদালতে জানান, এই বিষয়ে কমিশন ইতিমধ্যেই পদক্ষেপ করেছে। রাজ্যে আসন্ন স্পেশাল ইনটেনসিভ রিভিশন (SIR) চলাকালীন এই সমস্ত অনিয়ম খতিয়ে দেখা হবে। এর জন্য বুথ লেভেল এজেন্টদের নামও চাওয়া হয়েছে।

কমিশন আরও জানায়, অভিযুক্ত আধিকারিক একজনের কম্পিউটার লগইন আইডি বদলানোর চেষ্টা করেছিলেন বলে তাঁর বিরুদ্ধে শৃঙ্খলাভঙ্গের অভিযোগ আনা হয়েছে। তবে এই মামলায় কোনও সুনির্দিষ্ট অভিযোগ এখনও সামনে আসেনি। বিচারপতি অমৃতা সিনহা স্পষ্ট জানিয়ে দিয়েছেন, কমিশন কী কী পদক্ষেপ করেছে, তার বিস্তারিত তথ্য আদালতে পেশ করতেই হবে।